་མོ་
རྣམས་ནི་མེ་ཏོག་ལ་སོགས་པ་བསམ་གྱིས་མི་ཁྱབ་པས་བདག་ལ་མཆོད་པ་བྱེད། གཤིན་
རྗེ་གཤེད་ལ་སོགས་པའི་ཁྲོ་བོ་རྣམས་ཀྱིས་བགེགས་སྐྲོད་པས་ནམ་མཁའ་གང་བར་
བསམ་མོ། །དེ་བཞིན་གཤེགས་པ་དེ་རྣམས་ཀྱིས་དབང་བསྐུར་བའི་བྱང་ཆུབ་ཀྱི་སེམས་
ཀྱི་ཆུ་རྒྱུན་གྱིས་སྨིན་མཚམས་ཡན་ཆད་གང་བས་རྡོ་རྗེ་སློབ་དཔོན་གྱི་དབང་ཐོབ་ལུས་
ཀྱི་དྲི་མ་དག་པར་བསམ། མགྲིན་པ་ཡན་ཆད་གང་བས་གསང་བའི་དབང་ཐོབ་ངག་གི་
དྲི་མ་དག་པར་བསམ། སྙིང་ག་ཡན་ཆད་གང་བས་ཤེས་རབ་ཡེ་ཤེས་ཀྱི་དབང་ཐོབ་སེམས་
ཀྱི་དྲི་མ་དག རྐང་པའི་མཐིལ་གྱི་བར་དུ་གང་བས་མཆོག་ཏུ་བདེ་བ་ཆེན་པོ་བཞི་པའི་
དབང་ཐོབ། ལུས་ངག་ཡིད་གསུམ་གྱི་དྲི་མ་དག་པ་བརྟན་པར་བྱས་པར་བསམས་ལ། ཆུའི་
ལྷག་མ་ཡར་ལུད་པ་ལས་སྤྱི་བོར་རིགས་ཀྱི་བདག་པོས་དབུར་བརྒྱན་པར་བསམ་པར་བྱ་
སྟེ། བདག་མེད་མའི་དབུ་ལ་མི་བསྐྱོད་པའི་རྒྱས་གདབ། དེ་བཞིན་དུ་རྡོ་རྗེ་མ་ལ་རྣམ་
སྣང་། གསང་བའི་དཀར་མོ་ལ་རིན་ཆེན་འབྱུང་ལྡན། ཆུའི་རྣལ་འབྱོར་མ་ལ་འོད་དཔག་
མེད། རྡོ་རྗེ་མཁའ་འགྲོ་མ་ལ་དོན་ཡོད་གྲུབ་པ། ས་སྤྱོད་མ་ལ་རྣམ་པར་སྣང་མཛད། མཁའ་
- 180 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
སྤྱོད་མ་ལ་འོད་དཔག་མེད་དེ། དེ་ལྟར་བདུན་ནི་ངོ་བོ་ཉིད་ལ་ངོ་བོ་ཉིད་ཀྱི་རྒྱའོ། །ཕྱིའི་
འཕར་མ་ནི་གོ་རཱི་དང་པུཀྐ་སཱི་ལ་མི་བསྐྱོད་པ་སྟེ་ལུས་ལ་སེམས་ཀྱི་ཕྱག་རྒྱའོ།
།ཙཽ་རཱི་དང་
ཤ་ཝ་རཱི་ལ་རྣམ་པར་སྣང་མཛད་དེ་སེམས་ལ་ལུས་ཀྱི་ཕྱག་རྒྱའོ། །བེ་ཏཱ་ལཱི་དང་ཙནྜ་ལཱི་
ལ་རིན་ཆེན་འབྱུང་ལྡན་ཏེ་རྒྱུ་ལ་འབྲས་བུའི་ཕྱག་རྒྱའོ། །གྷསྨ་རཱི་དང་གཡུང་མོ་ལ་འོད་
དཔག་ཏུ་མེད་པ་སྟེ་འབྲས་བུ་ལ་རྒྱུའི་ཕྱག་རྒྱའོ། །དེ་ནས་སྤྲོས་པ་ལ་དགའ་ན་མཆོད་
བསྟོད་བདུད་རྩི་མྱང་བ་བྱས་ལ་ཁ་དོག་གི་སྒོ་ནས་ཞེན་པ་སྤང་བ་ཡན་ཆད་བསྒོམ། སྤྲོས་
པ་ལ་མི་དགའ་ན་མཆོད་བསྟོད་བདུད་རྩི་མྱང་བ་མ་བྱས་ཀྱང་བཏུབ་བོ། །དེ་ཡང་གུར་
གྱི་དགོངས་པ་ལྟར་ན་ཡན་ལག་དྲུག་སྟེ། གཞལ་ཡས་ཁང་བསྐྱེད་པའི་རྗེས་ལ། ཨོཾ་སརྦ་
ཏ་ཐཱ་ག་ཏཱ་ནི་ལཱ་ཡ་བཛྲ་སྭ་བྷཱ་བ་ཨཱཏྨ་ཀོ྅་ཧཾ། ཞེས་པས་བྱིན་གྱིས་བརླབས་ཏེ་གཞལ་
ཡས་ཁང་བསྐྱེད་པ་རྣམ་པར་སྣང་མཛད་ཀྱི་ཡན་ལག་གོ །ཡེ་ཤེས་པ་དགུག་གཞུག་བྱས
པའི་རྗེས་ལ་ལྷ་མོ་རྣམས་ཀྱི་རྒྱུད་ཟག་པ་མེད་པའི་བདེ་བས་གང་བར་བསམས་ལ། ཨོཾ་
སརྦ་ཏ་ཐཱ་ག་ཏཱ་ཨ་ནུ་རཱ་ག་ཏཱ་བཛྲ་སྭ་བྷཱ་བ་ཨཱཏྨ་ཀོ྅་ཧཾ། ཞེས་བྱིན་གྱིས་བརླབས་ཏེ་རྗེས་
སུ་ཆགས་པ་རྡོ་རྗེ་སེམས་དཔའི་ཡན་ལག་གོ །རིགས་ཀྱི་བདག་པོའི་རྒྱས་གདབ་པའི་རྗེས་
ལ། ཨོཾ་སརྦ་ཏ་ཐཱ་ག་ཏཱ་ཨབྷི་ཥེ་ཀ་ཏ་བཛྲ་སྭ་བྷཱ་བ་ཨཱཏྨ་ཀོ྅་ཧཾ། ཞེས་བྱ་བས་བྱིན་གྱིས་
བརླབས་ཏེ་དབང་བསྐུར་བ་མི་བསྐྱོད་པའི་ཡན་ལག་གོ །དེ་ནས་མདུན་དུ་བདུད་རྩི་བྱིན་
གྱིས་བརླབས་ལ། ཨོཾ་སརྦ་ཏ་ཐཱ་ག་ཏ་ཨ་མྲྀ་ཏ་བཛྲ་སྭ་བྷཱ་བ་ཨཱཏྨ་ཀོ྅་ཧཾ་ཞེས་པས་བདུད་
རྩི་མྱང་བ་འོད་དཔག་ཏུ་མེད་པའི་ཡན་ལག་གོ །དེ་ནས་ཐུགས་ཀ་ནས་ལྷ་མོ་བརྒྱད་སྤྲུལ་
ཏེ། བདག་དང་གསང་བའི་དཀྱིལ་འཁོར་ལ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པས་
མཆོད་དེ། ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་བ་ཨཱཏྨ་ཀོ྅་ཧཾ་ཞེས་བྱ་བས་བྱིན་གྱིས་
བརླབས་ཏེ་མཆོད་པ་དོན་ཡོད་གྲུབ་པའི་ཡན་ལག་གོ །དེ་ནས་དཀྱིལ་འཁོར་དང་ནམ་
181 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
མཁའ་ཐམས་ཅད་ལས་ཀྱང་བསྟོད་པའི་སྒྲ་བྱུང་སྟེ་འདི་སྐད་དུ། འགྲོ་བ་བུད་མེད་འདུལ་
གཟིགས་ནས། །བདག་མེད་རྣལ་འབྱོར་མར་གྱུར་གང་། །ཕྱག་འཚལ་ཕ་རོལ་ཕྱིན་ཐུབ་
ལ། །སྒྱུ་མའི་ཕྱག་རྒྱ་ཕྱག་འཚལ་བསྟོད། །ཨོཾ་སརྦ་ཏ་ཐཱ་ག་ཏ་སྟུ་ཏི་བཛྲ་སྭ་བྷཱ་བ་ཨཱཏྨ་
ཀོ྅་ཧཾ་ཞེས་བྱ་བས་བྱིན་གྱིས་བརླབས་ཏེ་བསྟོད་པ་རིན་ཆེན་འབྱུང་ལྡན་གྱི་ཡན་ལག་
གོ །དེ་ལྟར་རྒྱས་འབྲིང་གང་ཡང་རུང་སྟེ་བསྐྱེད་པའི་རིམ་པ་ཡོངས་སུ་རྫོགས་ནས། ད་
ནི་ཁ་དོག་གི་སྒོ་ནས་ཞེན་པ་སྤང་བ་དང་། དག་པ་རྗེས་སུ་དྲན་པར་བྱས་པ་ལས། དང་
པོ་ནི་ལྷའི་ཁ་དོག་དང་རིགས་ལ་མངོན་པར་ཞེན་པ་སྤང་བའི་ཕྱིར་ལྷ་མོ་ཐམས་ཅད་རྡོ་
རྗེ་འཆང་གི་རིགས་ཡིན་ཞིང་དྲག་པོའི་ལས་བསྒྲུབ་པའི་ཕྱིར། དང་པོར་ནག་པོ་རབ་ཏུ་
བསྒོམ། །འོད་དཔག་མེད་ཀྱི་རང་བཞིན་ཡིན་ཞིང་འདོད་ཆགས་སྤང་བ་དང་དབང་གི་
ལས་ཐམས་ཅད་བསྒྲུབ་པར་བྱ་བའི་ཕྱིར། གཉིས་པ་དམར་པོའི་རྣམ་པར་བསྒོམ། །རིན་
འབྱུང་གི་ངོ་བོ་ཡིན་ཞིང་སེར་སྣ་སྤང་བ་དང་རྒྱས་པའི་ལས་བསྒྲུབ་པའི་ཕྱིར། གསུམ་
པ་ལ་ནི་སེར་པོར་བསྒོམ། དོན་ཡོད་གྲུབ་པའི་ངོ་བོ་ཡིན་ཞིང་ཕྲག་དོག་སྤང་བ་དང་བདེ་
བའི་ལས་སམ་ཕྲིན་ལས་སྣ་ཚོགས་བསྒྲུབ་པའི་ཕྱིར། བཞི་པ་ལྗང་གུ་དེ་བཞིན་ནོ། །མི་
བསྐྱོད་པའི་ངོ་བོ་ཡིན་ཞིང་ཞེ་སྡང་སྤང་བར་བྱ་བ་དང་བསྐྲད་པར་བྱ་བའི་ལས་བསྒྲུབ་
པའི་ཕྱིར། ལྔ་པར་ཁ་དོག་སྔོན་པོ་ཡིན། རྣམ་པར་སྣང་མཛད་ཀྱི་ངོ་བོ་ཡིན་ཞིང་གཏི་
མུག་སྤང་བ་དང་ཞི་བའི་ལས་བསྒྲུབ་པའི་ཕྱིར། དྲུག་པར་དཀར་པོའི་ལུས་ཅན་ནོ། །དེ་
དག་གིས་ནི་ཞེན་པ་སྤངས་པར་མ་གྱུར་ན་ལྷ་མོ་རེ་རེའི་སྐུ་ཕྱེད་དཀར་ཞིང་ཕྱེད་གནག་
པ་ལྟ་བུའམ་ལུས་རེ་རེ་ལའང་ཁ་དོག་དྲུག་དྲུག་དང་ལྡན་པ་ལྟ་བུར་བསྒོམས་ལ། རིགས་
དང་ཁ་དོག་ཏུ་འཛིན་པ་ཐམས་ཅད་དང་བྲལ་ཏེ་ལྷན་ཅིག་སྐྱེས་པའི་ཡེ་ཤེས་དང་འདྲ་
བ་བདག་མེད་པའི་བསམ་གཏན་ཅི་རིགས་པར་བསྒོམས་ཏེ། ཡན་ལག་དྲུག་བསྒོམ་རྣལ་
- 182 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
འབྱོར་པ། །དགའ་བྲལ་མཐར་ཡང་དེ་བཞིན་ནོ། །དེ་ལ་འཛིན་པ་མེད་པ་ལྷན་ཅིག་སྐྱེས་
པའི་ཡེ་ཤེས་ཡིན་པའང་རྒྱུད་རྒྱས་པ་ལས། །ཇི་སྲིད་བློ་ནི་འཕེལ་འགྱུར་བ། །དེ་སྲིད་བསྒོམ་
པར་འགྱུར་བ་སྟེ། །གང་ཡང་བློ་ཡི་ཡུལ་མེད་པ། །ལྷན་ཅིག་སྐྱེས་དེ་ཇི་ལྟར་བསྒོམ། །ཞེས་
གསུངས་སོ། །དེ་ནས་དཀྱིལ་འཁོར་གྱི་དེ་ཁོ་ན་ཉིད་བསྒོམ་པར་བྱ་སྟེ། དེ་ལ་དཀྱིལ་འཁོར་
གྱི་དེ་ཁོ་ན་ཉིད་ལས།
ཕྱི་རོལ་དཀྱིལ་འཁོར་གྱི་འཁོར་ལོ་ནི་རང་གི་སེམས་ཉིད་དོ། །དེའི་
ཡོན་ཏན་ཆོས་ཐམས་ཅད་མཉམ་པ་ཉིད་ལས་གྲུ་བཞི་པའོ། །རྣམ་ཐར་སྒོ་བཞི་ལྡན་པས་
ན་སྒོ་བཞིའོ། །དྲན་པ་ཉེ་བར་བཞག་པ་བཞི་ནི་ཁྱམས་བཞིའོ། །རྟ་བབས་བཞི་ནི་ཡང་
དག་པར་སྤང་བ་བཞིའོ། །སྒོ་ཁྱུད་ནི་རྫུ་འཕྲུལ་གྱི་རྐང་པ་བཞིའོ། །རྩིག་པ་ལྔ་ནི་དབང་
པོ་ལྔ་དང་སྟོབས་ལྔའོ། །དར་དང་རྔ་ཡབ་དང་མེ་ལོང་དང་མེ་ཏོག་གི་ཕྲེང་བ་ལ་སོགས་
པ་དཀྱིལ་འཁོར་གྱི་རྒྱན་རྣམས་ནི་བྱང་ཆུབ་ཀྱི་ཡན་ལག་བདུན་ནོ། །ཀ་བ་བརྒྱད་ནི་འཕགས་
པའི་ལམ་ཡན་ལག་བརྒྱད་དོ། །དྲ་བ་ནི་ཉོན་མོངས་པ་འཇོམས་པའོ། །དྲ་བ་ཕྱེད་པ་ནི་
ཉེ་བའི་ཉོན་མོངས་པ་འཇོམས་པའོ། །རྡོ་རྗེའི་མདུང་དང་ཐིག་ནི་ཆོས་ཀྱི་སྦྱོར་བ་རྗེས་
སུ་དྲན་པའོ། །ཕྱི་དང་ནང་གི་རྡོ་རྗེའི་ར་བ་ཟླུམ་པོ་ནི་ཕྱོགས་ཐམས་ཅད་དུ་དུས་གསུམ་
གྱི་སངས་རྒྱས་ཐམས་ཅད་ཀྱིས་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་བའོ། །དུར་ཁྲོད་
བརྒྱད་ནི་རྣམ་པར་ཤེས་པའི་ཚོགས་བརྒྱད་དང་བུ་ག་དགུ་དག་པའོ། །ཞེས་བྱ་བ་ལ་སོགས་
པ་རྒྱས་པར་དྲན་པར་བྱའོ། །དེ་ནས་ལྷའི་དག་པ་དྲན་པར་བྱ་སྟེ། དེ་ལ་མ་དག་པའི་
གཟུགས་ཀྱི་ཕུང་པོ་ནི་གཟུགས་ཕུང་མ་ཡིན་ཏེ། ཡང་དག་པ་ནི་ལྷ་མོ་རྡོ་རྗེ་མ་ཡིན་ནོ
སྙམ་དུ་མོས་པར་བྱའོ། །དེ་བཞིན་དུ་ཚོར་བ་དག་པ་དཀར་མོར་བཤད། །འདུ་ཤེས་ཆུ་
ཡི་རྣལ་འབྱོར་མ། །འདུ་བྱེད་རྡོ་རྗེ་མཁའ་འགྲོ་མ། །རྣམ་ཤེས་ཕུང་པོའི་རང་བཞིན་གྱིས། །
བདག་མེད་རྣལ་འབྱོར་མར་གནས་སོ། །དཀྱིལ་འཁོར་བདག་མོ་འཇིགས་གཟུགས་མ།
- 183 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
།འཇིགས་པ་ཡང་ནི་འཇིགས་པར་མཛད། །ས་ནི་པུཀྐ་སཱི་རུ་བཤད། །དེ་བཞིན་ཆུ་ནི་རི་
ཁྲོད་མ། །མེ་ནི་གཏུམ་མོར་ཤེས་པར་བྱ། །རླུང་ནི་གཡུང་མོར་རབ་ཏུ་གྲགས། །གཟུགས་
ལ་དཀར་མོ་རབ་ཏུ་བཤད། །སྒྲ་ལ་ཆོམ་རྐུན་མ་རབ་གྲགས། །དྲི་ཡི་ཆ་ལ་རོ་ལངས་མ། །
རོ་ལ་གྷསྨ་རཱི་རུ་བརྗོད། །རེག་ལ་ས་སྤྱོད་མར་བཤད་དེ། །ཆོས་ཀྱི་དབྱིངས་ལ་མཁའ་
སྤྱོད་མ། །རྟག་ཏུ་ཡང་དག་རྣམ་དག་པས། །དེ་ཉིད་རྣལ་འབྱོར་མ་ཡིས་འགྲུབ། །ཡང་སྐྱེ་
མཆེད་ཀྱི་དག་པ་དྲན་པ་ནི། མ་དག་པའི་མིག་ནི་མིག་མ་ཡིན་ཏེ། གཏི་མུག་རྡོ་རྗེ་མའོ་
སྙམ་དུ་མོས་པར་བྱ་སྟེ། དེ་ནི་ཤར་ཕྱོགས་ཀྱི་རྡོ་རྗེ་མའོ། །དེ་བཞིན་དུ་རྣ་བ་ནི་ཞེ་སྡང་
རྡོ་རྗེ་མ་སྟེ་རྡོ་རྗེ་བདག་མེད་མའོ། །སྣ་ལ་སེར་སྣ་རྡོ་རྗེ་མའོ། །དེ་བཞིན་དུ་རྣ་བ་ནི་ཞེ་
སྡང་རྡོ་རྗེ་མ་སྟེ་གསང་བའི་དཀར་མོའོ། ཁ་ལ་འདོད་ཆགས་རྡོ་རྗེ་མ་ནི་ཆུའི་རྣལ་འབྱོར་
མའོ། །ལུས་ལ་ཕྲག་དོག་རྡོ་རྗེ་མ་ནི་རྡོ་རྗེ་མཁའ་འགྲོ་མའོ། ཡིད་ལ་བདག་མེད་རྣལ་
འབྱོར་མར་མོས་པ་བྱའོ། །ཡང་ཉོན་མོངས་པའི་དག་པ་ནི། ཞེ་སྡང་ཞེས་བཤད་རྡོ་རྗེ་
མ་ནི་བདག་མེད་མའོ། །གཏི་མུག་རྣམ་པར་དག་པ་ནི་རྡོ་རྗེ་མའོ། །སེར་སྣ་རྣམ་པར་
དག་པ་ནི་གསང་བའི་དཀར་མོའོ། །འདོད་ཆགས་རྣམ་པར་དག་པ་ནི་ཆུའི་རྣལ་འབྱོར་
མའོ། །ཕྲག་དོག་རྣམ་པར་དག་པ་ནི་རྡོ་རྗེ་མཁའ་འགྲོ་མའོ། །ཡང་ལྷ་མོ་རྣམས་ཀྱི་སྐུ་མདོག་
དང་ཕྱག་མཚན་དང་རྒྱན་གྱི་རྣམ་པར་དག་པ་ནི་ཆོས་ཀྱི་དབྱིངས་ཀྱི་ངོ་བོ་ལས་མི་འགྱུར་
བས་ནག་མོའོ། །སེམས་ཅན་གྱི་དོན་ལ་རྗེས་སུ་ཆགས་པས་ན་སྤྱན་གསུམ་དམར་བའོ།
ལོག་པར་ལྟ་བ་སྤང་བའི་ཕྱིར་ཁྲོ་གཉེར་ནི་སྨིན་མ་ཡོན་པོའོ། །སངས་རྒྱས་ཀྱི་ཆེ་བའི་ཡོན་
ཏན་གོང་ནས་གོང་དུ་རྒྱས་པས་ན་དབུ་སྐྲ་སེར་པོ་གྱེན་དུ་བརྫེས་པའོ། །བྱམས་པས་བྱང་
ཆུབ་ཀྱི་སེམས་ཀྱི་ངོ་བོ་ཉིད་ཀྱིས་ན་མཆེ་བ་དཀར་པོ་གཙིགས་པའོ། །དེ་བཞིན་ཉིད་དུ་
རོ་གཅིག་པས་ན་ཞལ་གཅིག་པའོ། །བདེན་པ་གཉིས་དང་ལྡན་པས་ཕྱག་གཉིས་པ། བདག་
- 184 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
མེད་པས་ཆོས་ཐམས་ཅད་མི་འཛིན་ཏེ་གཏོང་བའི་བརྡར་ཞབས་གཡས་བསྐུམ་པ། སྙིང་
རྗེ་ཆེན་པོས་སེམས་ཅན་མི་གཏོང་བའི་བརྡར་གཡོན་བརྐྱང་བ། ཆོས་བདག་མེད་པས་
སེམས་ཅན་གྱི་དོན་བྱེད་པའི་བརྡར་ཞབས་ཀྱིས་རོའི་སྙིང་ག་ནས་མནན་པ། ང་རྒྱལ་ལ་
སོགས་པའི་རྩ་བའི་ཉོན་མོངས་པ་དྲུག་གཅོད་པའི་བརྡར་ཕྱག་གཡས་ན་གྲི་གུག དངོས་
པོ་དང་དངོས་པོ་མེད་པའི་རྣམ་པར་རྟོག་པའི་མགོ་གཅད་པའི་ཕྱིར་ཐོད་པ་བདུད་བཞིའི་
ཁྲག་གིས་བཀང་ནས་དེ་འཇོམས་ཤིང་བདེ་བ་ཆེན་པོའི་དངོས་གྲུབ་ཐོབ་པའི་བརྡར་
གསོལ་བ། སྟོང་པ་ཉིད་དང་བདེ་བ་ཆེན་པོའི་རང་བཞིན་གྱིས་ཁ་ཊཱཾ་ག གཟུང་འཛིན་
གྱི་རྣམ་པར་རྟོག་པ་སྤང་བའི་བརྡར་སྟག་གི་ལྤགས་པས་སྣམ་དཀྲིས་པའོ། །ཡང་བདུད
བཞི་འཇོམས་པ་སྟེ་མི་མགོ་སྐམ་པོ་ལྔས་དབུར་བརྒྱན་པ་ནི་ཉོན་མོངས་པའི་བདུད་འཇོམས་
པའོ། །གྲི་གུག་འཕྱར་བ་ནི་ལྷའི་བུའི་བདུད་འཇོམས་པའོ། །སྐྱེས་པའི་མགོ་བོ་ལྔ་བཅུའི་
དོ་ཤལ་ནི་ཨཱ་ལི་ཀཱ་ལི་དག་ཅིང་འཆི་བདག་གི་བདུད་འཇོམས་པའོ། ཁ་ཊཱཾ་ག་ནི་ཕུང་
པོའི་བདུད་འཇོམས་པའོ། །རྒྱན་དྲུག་གི་དག་པ་ནི། སྤྱི་བོ་རུས་པའི་འཁོར་ལོ་ནི་འཁོར་
ལོ་མ་ཡིན་ཏེ་མི་བསྐྱོད་པའི་ངོ་བོར་མོས་པར་བྱའོ། །དེ་བཞིན་དུ། རྣ་ཆའི་བདག་ཉིད་
འོད་དཔག་མེད། །མགུལ་གྱི་ཕྲེང་བ་རིན་ཆེན་བདག །ལག་གདུབ་རྣམ་པར་སྣང་མཛད་
བརྗོད། །སྐ་རགས་ལ་ནི་དོན་ཡོད་གནས། །འདི་རྣམས་དག་པས་ཕྱག་རྒྱ་ལྔ། །སྐྱོན་ནི་
ཡོངས་འཇོམས་འཛིན་པ་སྟེ། །རྣལ་འབྱོར་མ་ནི་རྟག་ཏུ་བཟུང་། །ཞེས་དྲན་པར་བྱའོ། །
ཡང་རྒྱན་དྲུག་གི་དགོས་པ་དྲན་པར་བྱའོ། །བླ་མ་དང་ལྷ་ལ་ཕྱག་འཚལ་བ་མི་བརྗེད་
པར་བྱ་བའི་ཕྱིར་སྤྱི་བོའི་འཁོར་ལོ་སྟེ། བླ་མ་སློབ་དཔོན་འདོད་ལྷ་ལ། །ཕྱག་འཚལ་དོན་
དུ་འཁོར་ལོ་འཛིན། །དེ་བཞིན་དུ། བླ་མ་རྡོ་རྗེ་འཛིན་པ་ལ། །སྨོད་ཚིག་མི་ཉན་པ་ཡི་
ཕྱིར། །རྣ་བ་དག་ལ་རྣ་ཆ་འཛིན། །སྔགས་བཟླས་ཕྱིར་ནི་མགུལ་རྒྱན་ཉིད། །ལག་གདུབ་
- 185 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སྲོག་ཆགས་གསོད་པ་སྤོང་། །ཕྱག་རྒྱ་བརྟེན་པ་སྐ་རགས་ཉིད། །སངས་རྒྱས་ལྔ་ཡི་ཕྱག་
རྒྱ་ནི། །རྟག་ཏུ་ལུས་ལ་ཕྱག་རྒྱས་གདབ། །ཅེས་དྲན་པར་བྱའོ། །དེ་ལྟར་དེ་དག་ནི་
ཐབས་ཤེས་རབ་གཉིས་སུ་མེད་པའི་རྣལ་འབྱོར་གྱི་ཡོན་ཏན་ཏེ། ཕྱི་རོལ་གྱི་ཐབས་དང་
ཤེས་རབ་གཉིས་སུ་མེད་ཀྱང་ནང་གི་ལ་བརྩི་བ་ནི། ཤེས་རབ་ཀྱི་ངོ་བོ་ཉིད་མོ་གཟུགས་
འཇིག་རྟེན་དབང་དུ་བྱེད། ཐབས་ཀྱི་ངོ་བོ་ཉིད་ཁྲོ་མོའི་གཟུགས་ཀྱིས་སྐྲག་པར་བྱེད་པ་
དང་། ལུས་ལ་གནས་པའི་ཨཱ་ལི་ཀཱ་ལི་ཐབས་ཤེས་རབ་ཀྱི་ངོ་བོ་ཉིད་ཡིན་ནོ། །ནང་གི་
རྣལ་འབྱོར་དྲན་པར་བྱའོ་བསྐྱེད་པའི་རིམ་པ་བརྗོད་ཟིན་ཏོ།། །།
དེ་ནས་རྫོགས་པའི་རིམ་པ་འཁོར་ལོ་བཞིའི་རྣལ་འབྱོར་དྲན་པར་བྱ་སྟེ། གཞན་དུ་
བརྗོད་པ་དང་མཐུན་ནོ། །དེ་ལ་ནང་གི་རྣལ་འབྱོར་གཙོར་བྱེད་པ་ནི། བསྐྱེད་པའི་རིམ་
པ་ལ་སེམས་གཟུང་བའམ། གཏུམ་མོའི་རྣལ་འབྱོར་བསྒོམ་པར་བྱའོ། །བཟླས་པའི་རྣལ་
འབྱོར་ནི་ཐུན